# Fredolic bord picant

El fredolic bord picant (Tricholoma virgatum) és una espècie de bolet pertanyent a la família de les tricolomatàcies.

## Etimologia

El seu nom específic, virgatum, vol dir ratllat.

## Descripció

* El barret és cònic de jove, després, en madurar, més aplanat i amb un umbó apical, d'un color uniforme de gris argentat a gris fosc. Superfície lluent, molt lleument fibril·losa, amb el marge incurvat (sobretot de jove) i no estriat. Fa entre 4 i 7 cm de diàmetre.
* Les làmines són adnates, força denses, gris pàl·lid amb reflexos grocs. Aresta sencera i del mateix color.
* El peu fa 5-11 x 1,1,5 cm, més llarg que el diàmetre del barret, cilíndric, de color blanquinós, una mica rosat en la forma roseipes.
* La carn és blanquinosa, més grisa sota la cutícula.
* L'olor és no distintiva o lleugerament de pebre.
* El sabor és picant.
* L'esporada és de color blanc i les espores són d'el·lipsoïdals a subovoides, llises, de 6-8 x 4,5-5,5 micròmetres.

## Hàbitat

És un bolet poc comú que acostuma a créixer sobre sòls àcids als estatges montà i subalpí, sota coníferes, especialment avets i pins (Pinus uncinata).

## Distribució geogràfica

Es troba a Europa i Nord-amèrica.

## Confusió amb altres espècies

Existeixen diverses espècies semblants, com Tricholoma sciodes, Tricholoma bresadolanum o Tricholoma hordum, igualment no comestibles. La primera se'n separa pel barret de color menys gris, amb freqüents reflexos rosats o lilacins, per les làmines amb l'aresta puntejada de negre i pel sabor amarg, no picant, de la carn. La segona té el barret no umbonat, més ornamentat, i com en el cas de Tricholoma sciodes, l'aresta de les làmines finament puntejada de negre i la carn amarga. Finalment, Tricholoma hordum té el peu amb tonalitats rosades, i les làmines blanquinoses. D'altra banda, la confusió amb Tricholoma terreum, comestible, és possible, tot i que aquest darrer no té mai el barret cònic, és menys robust i la seua carn no és picant.

## Comestibilitat

És un bolet no comestible, ja que el seu consum produeix nàusees, vòmits i malalties gastrointestinals (possiblement, a causa dels alcaloides que conté).

## Referències

* ↑ Kummer P., 1871. Der Führer in die Pilzkunde (1 ed.), p. 134.
* ↑ uBio (anglès)
* ↑ Fries EM., 1818. Observationes Mycologicae, 1. p. 113.
* ↑ Catalogue of Life (anglès)
* ↑ The Taxonomicon (anglès)
* 1 2 Grünert, H.; Grünert, R.; VV.AA., 1984. Guías de Naturaleza Blume: Setas. Barcelona: Blume. p. 70. ISBN 84-87535-11-9
* 1 2 3 4 Gerhardt, Ewald; Vila, Jordi; i Llimona, Xavier, 2000: Bolets dels Països Catalans i d'Europa. Manual d'identificació. Ediciones Omega, S.A, Barcelona. Pàg. 426. ISBN 84-282-1121-3
* ↑ RedNaturaleza Arxivat 2008-12-22 a Wayback Machine. (castellà)
* ↑ Mushroom Observer (anglès)
* 1 2 RogersMushrooms Arxivat 2014-03-02 a Wayback Machine. (anglès)
* ↑ Fungi of Poland (anglès) i (polonès)
* ↑ Centro de Iniciativas Turísticas de Cervera de Pisuerga (castellà)
* ↑ First-Nature (anglès)
* ↑ Bolets de la Catalunya central Arxivat 2016-03-03 a Wayback Machine. (català)
* ↑ GBIF (anglès)
* ↑ Adrian P. Dobbs: Total Synthesis of Indoles from Tricholoma Species via Bartoli/Heteroaryl Radical Methodologies. A: The Journal of Organic Chemistry. 66, Núm. 2, 2001, pp. 638-641. «Enllaç».
* ↑ Luigi Garlaschelli, Zijie Pang, Olov Sterner, Giovanni Vidari: New Indole Derivatives from the Fruit Bodies of Tricholoma sciodes and Tricholoma virgatum. A: Tetrahedron. 50, Núm. 11, 1994, pp. 3571–3574. «Enllaç».

## Enllaços externs

* Species Fungorum (anglès)
* Mycobank (anglès)
* CalPhotos (anglès)